[{"text_idx": "#000001", "text": "Revolucia kanj\u0302i-vortaro nun haveblas en Esperanta eldono!"}, {"text_idx": "#000002", "text": "G\u0302i estas ideala vortaro por ne-japanaj esperantistoj, kiuj lernas la japanan lingvon kaj sekve kanj\u0302iojn. La 1-an de februaro 2019 eldonig\u0302is c\u0302e Japana Esperanto-Instituto (JEI) la longe atendita \u201cKanj\u0302i-Vortaro por Lernantoj: Esperanta Eldono\u201d (mallonge: KE)! G\u0302in redaktis La Vortara Instituto C\u0302JK, renoma pro la alta kapablo de vortar-kompilado. C\u0302efredaktoris la poligloto Jack Halpern, sub kiu laboris C\u0302eftradukisto Hisasi Kitagawa kaj Asista redaktisto Shuichi Yamakawa. En la formato de 18.2 x 12.8 x 3.3 cm kaj en 654 pag\u0302oj registrig\u0302as 1006 edukaj kanj\u0302ioj, instruataj en bazlerneja edukado, kune kun 19000 kunmetaj\u0302oj k.a. kaj 26000 sencoj. Vendata c\u0302e 3500 enoj plus imposto. ISBN978-4-88887-101-3"}, {"text_idx": "#000003", "text": "Kanj\u0302ioj, origine devenantaj de C\u0302inio, estas hodiau\u0306 japanlingvaj karaktroj kun siaj propraj legoj kaj signifoj. KE priskribas, kiel kanj\u0302ioj, memstare au\u0306 kombine, estas efektive uzataj en la nuntempa japana lingvo. Unue iliaj kernaj signifoj estas identigitaj kaj due kunmetaj\u0302oj k.a. el kanj\u0302ioj estas sisteme klasifikitaj kaj prezentitaj. La legantoj vidas, kiel kanj\u0302i-kunmetaj\u0302oj k.a. estas interligitaj, kaj rekonas la vortfaradan kapablon de kanj\u0302ioj. KE spegulas la nuntempan japanan lingvon el la vidpunkto de kanj\u0302ioj."}, {"text_idx": "#000004", "text": "Krome, en KE estas tre facile por ne-japanoj trovi la serc\u0302atan kanj\u0302ion dank\u2019 al la revolucia serc\u0302metodo \u201cSKIP\u201d. SKIP estas mallongigo de \u201cSystem of Kanji Indexing by Patterns\u201d en la angla (Esperante: \u201cSistemo de Kanj\u0302i-Indeksado lau\u0306 Strukturtipoj\u201d. KE heredas c\u0302i tiun SKIP kaj aliajn avantag\u0302ojn el la mondfama anglalingva kanj\u0302i-vortaro \u201cThe Kodansha Kanji Learner\u2019s Dictionary: Revised and Expanded \u201c (2013). Ekestis la projekto eldoni simpligitajn versiojn de KKLD en diversaj (nun 12 planataj) lingvoj. KE estas la unua, kiu naskig\u0302is en tiu projekto."}, {"text_idx": "#000005", "text": "KE ankau\u0306 utilas al Esperanto-lernado de japanoj. C\u0302e c\u0302iu japana vorto au\u0306 esprimo, registrita en KE, abunde trovig\u0302as diversaj tradukoj en Esperanto. Multaj novaj kaj pli trafaj tradukoj estas aldonitaj en KE. KE estas unika komplemento al la ekzistantaj J/E-aj vortaroj."}, {"text_idx": "#000008", "text": "Oficejo de JEI (Japana Esperanto-Instituto)"}]